種菊
作者：高文虎
朝代：宋

paragraphs: 菊載種農經，不見詩三百。
周官敘鞠衣，一言僅可摘。
黄華紀呂令，落英餐楚客。
伯始飲得壽，桐君書探賾。
移根候萌動，需時當甲拆。
我羨柴桑里，敢希履道宅。
不種兒女花，朱朱與白白。
閲譜品雖多，求栽地恐窄。
揠苗助其長，抱甕溉以澤。
朗詠黄爲正，流播風傳格。
寒香紫茁蘭，晚節銅柯柏。
相繼早梅芳，一笑巡簷索。